इयां सफर कटोंदा गेआ ते अस लगभग न्हेरै त्रै बजे बस्ती दे रेलवे स्टेशन पुज्जी गे। पर साढ़े सुआगत गित्तै आए दे आदमी कुत्थें न? खबरै स्टेशन मास्टर गी किश पता होऐ, पर ओह् बी अनजान हा। उन्ने असें गी दस्सेआ जे इस बेलै टैलीफून करने दा कोई फैदा नेईं, की जे कुसै ने रसीवर नेईं चुक्कना। उ’न्ने असें गी दस्सेआ जे साढ़े ठैह्रने दा बन्दोबस्त Soldiers’ Welfare Board दे दफ्तर च कीता गेदा ऐ। पर इसलै रिक्श दे सवाs होर कोई सुआरी नेईं मिली सकदी। इन्ना जादा सम्यान रिक्शा आह्ले लेने गी त्यार नेईं। रस्ता सुन्ना ते बयाबान ऐ। नेह् समें सफर करना अकलमंदी नेईं होग। ते फ्ही डाकू बी...। डाकुएं दा नांs सुनदे गै केइयें दे चेह्रें पर घबराह्ट दे नशान साफ लब्भन लगे। केईं जने कंबन बी लगे। में भलेआं आखी नेईं सकदा जे ओह् ठंडू करी कंबा दे हे जा डाकूएं भै करी। किश साथियें दे हत्थ अपने खीसें पर जम्मी गे ते किश साथियें अपनी घबराह्ट गी छपैलने आस्तै जोरें-जोरें खंघना शुरू करी ओड़ेआ।